Paġna IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 136, flimkien mal-Artikolu 121(2) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Politika Ekonomika, L-irkupru ekonomiku fiż-żona tal-euro għadu għaddej, iżda għadu fraġli. Sar progress sinifikanti fl-aħħar snin: mill-2015, il-prodott domestiku gross (PDG) taż-żona tal-euro mar lura għal-livell ta' qabel il-kriżi f'termini reali u l-qgħad naqas għal-livell l-aktar baxx mill-2010-2011. Madankollu d-domanda aggregata għadha batuta, l-inflazzjoni qiegħda 'l isfel sew mill-mira, minkejja politika monetarja akkomodanti ħafna mill-Bank Ċentrali Ewropew, u t-tkabbir hu mxekkel minn dak li ħalliet warajha l-kriżi, bħal żbilanċi makroekonomiċi persistenti u livell għoli ta' dejn fis-setturi kollha tal-ekonomija, li jirrikjedu tnaqqis fl-ingranaġġ u jnaqqsu r-riżorsi disponibbli għall-konsum u l-investiment. Barra minn hekk, filwaqt li l-potenzjal ta' tkabbir tal-ekonomija taż-żona tal-euro kellu t-tendenza ta' tnaqqis fit-tul, din kienet kompliet tiġi aċċentwata mill-kriżi. Minkejja sinjali ta' titjib, in-nuqqas persistenti tal-investimenti u l-livell għoli ta' qgħad jirriskjaw li l-prospetti ta' tkabbir ikomplu jiddgħajfu. Kompliet in-natura asimmetrika tal-ibbilanċjar mill-ġdid tal-ekonomija taż-żona tal-euro, u kienu biss il-pajjiżi debituri netti li kkoreġew l-iżbilanċi tagħhom, u dan qed iwassal għal żieda fis-surplus fil-kont kurrenti. Fil-qafas tal-ftehim globali fi ħdan il-G20, l-Istati Membri taż-żona tal-euro huma msejħa biex — individwalment u kollettivament — jużaw l-għodod politiċi kollha, inkluż dawk fiskali u strutturali, biex jiksbu tkabbir b'saħħtu, sostenibbli, ibbilanċjat u inklużiv. Riformi strutturali ambizzjużi għandhom jiffaċilitaw ir-riallokazzjoni effiċjenti u bla xkiel tar-riżorsi umani kif ukoll tal-kapital u jgħinu biex jiġu indirizzati l-isfidi maħluqa minn bidliet teknoloġiċi u strutturali kontinwi. Huma meħtieġa riformi li joħolqu klima li tgħin lin-negozju, jikkompletaw is-Suq Uniku u jneħħu l-ostakli għall-investiment. Dawk l-isforzi huma kruċjali sabiex jiżdiedu l-produttività u l-impjiegi, tissaħħaħ il-konverġenza u jissaħħu t-tkabbir potenzjali u l-kapaċità ta' aġġustament tal-ekonomija taż-żona tal-euro. L-implimentazzjoni tar-riforma strutturali, bil-ħolqien ta' swieq effiċjenti b'mekkaniżmi reattivi ta' prezzijiet, tappoġġa l-politika monetarja billi tiffaċilita t-trasmissjoni tagħha fl-ekonomija reali. Ir-riformi li jneħħu l-ostakli għall-investiment u jappoġġaw l-investiment jistgħu jagħtu benefiċċju doppju b'appoġġ għall-attività ekonomika fuq perijodu qasir ta' żmien u ħolqien ta' kapaċità għal tkabbir sostenibbli u inklużiv fit-tul. Ir-riformi li jtejbu l-produttività huma partikolarment importanti għall-Istati Membri bi bżonnijiet kbar ta' tnaqqis fl-ingranaġġ marbuta ma' dejn estern għoli, peress li tkabbir iktar mgħaġġel jikkontribwixxi għat-tnaqqis tad-dejn bħala proporzjon tal-PDG. It-tisħiħ tal-kompetittività tal-prezzijiet u ta' dik li mhix marbuta mal-prezzijiet jikkontribwixxi ulterjorment għall-ibbilanċjar mill-ġdid estern f'dawk il-pajjiżi. L-Istati Membri b'surpluses kbar fil-kontijiet kurrenti jistgħu jikkontribwixxu għall-ibbilanċjar mill-ġdid fiż-żona tal-euro billi jintroduċu miżuri, inkluż riformi strutturali, li jiffaċilitaw it-trasmissjoni tat-tfaddil eċċessiv lejn id-domanda domestika, b'mod partikolari billi jissaħħaħ l-investiment. Il-kuntest attwali ta' rati ta' imgħax baxxi joffri wkoll opportunitajiet addizzjonali f'dak ir-rigward, b'mod partikolari fi Stati Membri bi spazju fiskali sinifikanti. Hija essenzjali koordinazzjoni b'saħħitha ta' politiki fiskali nazzjonali, ibbażati fuq regoli komuni, biex wieħed jasal għal pożizzjoni fiskali aggregata adatta u għall-funzjonament tajjeb tal-unjoni monetarja. Ir-regoli fiskali komuni huma mmirati lejn is-sostenibbiltà tad-dejn fil-livell nazzjonali, filwaqt li jiġi pprovdut spazju għal stabbilizzazzjoni makroekonomika. Konsegwentement, il-pożizzjonijiet fiskali nazzjonali u dawk aggregati taż-żona tal-euro għandhom jibbilanċjaw l-objettiv doppju tal-iżgurar tas-sostenibbiltà fit-tul tal-finanzi pubbliċi nazzjonali u l-istabbilizzazzjoni makroekonomika fuq perijodu qasir ta' żmien kemm fil-livell ta' pajjiż kif ukoll fil-livell taż-żona tal-euro. Fl-istadju attwali ta' inċertezza kbira dwar is-saħħa tal-irkupru u l-livell tal-kapaċità żejda fl-ekonomija, meta l-politika monetarja wasslet għal akkomodazzjoni sostanzjali, hi meħtieġa politika fiskali fil-livell taż-żona tal-euro biex tikkomplementa l-politika monetarja li tappoġġa d-domanda, b'mod partikolari fl-investiment, u li timxi lil hinn minn inflazzjoni baxxa waqt li jittieħed kont kif xieraq tat-tħassib attwali dwar is-sostenibbiltà tad-dejn. L-effettività tal-politika fiskali, inkluż l-effetti kollaterali madwar il-pajjiżi, hi msaħħa mill-kuntest ta' rati baxxi ta' imgħax. Fil-komunikazzjoni tagħha lill-Parlament Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni "Lejn pożizzjoni fiskali pożittiva għaż-żona tal-euro" maħruġa fis-16 ta' Novembru 2016, il-Kummissjoni tqis li għall-2017, hija mixtieqa espansjoni fiskali ta' mhux anqas minn 0,5 % tal-PDG fil-livell taż-żona tal-euro kollha kemm hi fiċ-ċirkostanzi preżenti. F'Lulju 2016, il-Grupp tal-Euro, abbażi tal-analiżi tal-Kummissjoni, ikkonkluda li l-pożizzjoni fiskali aggregata ġeneralment newtrali fl-2017 sabet bilanċ xieraq. F'Diċembru 2016, il-Grupp tal-Euro ssottolinja l-importanza li jinstab bilanċ xieraq bejn il-ħtieġa li tiġi żgurata s-sostenibbiltà u l-ħtieġa li jiġi appoġġat l-investiment, biex jissaħħaħ l-irkupru fraġli, u b'hekk jikkontribwixxi għal taħlita ta' politika aktar bilanċjata. Fl-istess ħin, id-dejn pubbliku għadu għoli u għad hemm il-ħtieġa ta' finanzi pubbliċi sostenibbli f'terminu medju f'għadd ta' Stati Membri. Għal dik ir-raġuni, huwa neċessarju li jiġi żgurat li jkun hemm divrenzjar xieraq ta' sforzi fiskali fl-Istati Membri, b'kont meħud ta' spazju fiskali skont ir-regoli u effetti kollaterali fost il-pajjiżi taż-żona tal-euro. L-Istati Membri li qed jaqbżu l-objettivi fiskali tagħhom jistgħu jużaw is-sitwazzjoni baġitarja favorevoli tagħhom għal aktar tisħiħ tad-domanda domestika u tal-potenzjal tat-tkabbir tagħhom, skont iċ-ċirkostanzi speċifiċi għall-pajjiżi, filwaqt li jiġu rrispettati l-objettiv fuq terminu medju, il-prerogattivi baġitarji nazzjonali u r-rekwiżiti nazzjonali. Is-swieq tax-xogħol qed ikomplu jirkupraw gradwalment fiż-żona tal-euro, bi tnaqqis kostanti fil-qgħad. Madankollu, il-qgħad fit-tul u l-qgħad fost iż-żgħażagħ għadhom għoljin filwaqt li l-faqar, l-esklużjoni soċjali u l-inugwaljanza jibqgħu ta' tħassib serju f'diversi Stati Membri. Minkejja l-progress fir-riformi biex titjieb ir-reżiljenza u l-kapaċità ta' aġġustament tas-swieq tax-xogħol, għad hemm differenzi sinifikanti madwar iż-żona tal-euro, li qed ikompli jxekklu l-funzjonament tajjeb taż-żona tal-euro. Sistemi mfassla tajjeb, ġusti u inklużivi tas-suq tax-xogħol, tal-protezzjoni soċjali u tat-taxxa u dawk ta' benefiċċju huma meħtieġa għal riallokazzjoni kostanti u bla xkiel tal-ħaddiema lejn attivitajiet aktar produttivi, biex jappoġġaw l-integrazzjoni jew ir-riintegrazzjoni ta' dawk li huma affettwati minn transizzjonijiet bejn xogħlijiet jew li jiġu esklużi mis-suq tax-xogħol, biex titnaqqas is-segmentazzjoni, tiġi promossal-konverġenza ekonomika u soċjali, inkluż billi jiżdiedu l-opportunitajiet ta' impjiegi ta' kwalità. Dawn ser iwasslu wkoll għal stabbilizzazzjoni awtomatika aktar effettiva u għal tkabbir u impjieg aktar b'saħħithom, sostenibbli u inklużivi li huma importanti biex jiġu indirizzati l-isfidi soċjali fiż-żona tal-euro. Ir-riformi neċessarji jinkludu: (i) bidliet fil-leġiżlazzjoni tal-ħarsien tal-impjiegi bl-għan li jintlaħqu arranġamenti kuntrattwali affidabbli, li jipprovdu flessibbiltà u sigurtà kemm għall-impjegati kif ukoll għal min iħaddem, jippromwovu transizzjonijiet tas-suq tax-xogħol u jippermettu aġġustament fil-kostijiet tax-xogħol meta jkun meħtieġ, qasam fejn l-isforzi ta' riforma kienu partikolarment intensi f'dawn l-aħħar snin; (ii) it-titjib tal-ħiliet billi jitjiebu l-prestazzjoni u l-effiċjenza tas-sistemi tal-edukazzjoni u l-istrateġiji komprensivi ta' tagħlim tul il-ħajja, li jiffokaw fuq il-ħtiġijiet tas-suq tax-xogħol; (iii) politiki tas-suq tax-xogħol attivi effettivi, biex jgħinu lill-persuni bla impjieg, inkluż dawk qiegħda fit-tul, jidħlu lura fis-suq tax-xogħol u jżidu l-parteċipazzjoni fis-suq tax-xogħol; u (iv) sistemi ta' protezzjoni soċjali moderni, sostenibbli u adegwati li jikkontribwixxu b'mod effettiv u effiċjenti matul iċ-ċiklu kollu tal-ħajja kemm għall-inklużjoni soċjali kif ukoll għall-integrazzjoni fis-suq tax-xogħol. Barra minn hekk, meta t-taxxa titneħħa minn fuq ix-xogħol, partikolarment għal dawk b'introjtu baxx u l-iżgurar ta' sistemi tat-taxxa l-istess għal kulħadd, ir-riżultati fis-suq tax-xogħol jistgħu jitjiebu. L-Istati Membri taż-żona tal-euro li jimplimentaw riformi bħal dawn huma aktar reżiljenti u juru prestazzjoni aħjar fil-qasam tal-impjiegi u dak soċjali. It-tfassil ta' tali riformi jeħtieġ li jieħu kont tal-impatt soċjali potenzjali tagħhom. Matul l-2016, sar xi progress fl-inizjattivi ppreżentati fir-Rapport tal-Ħames Presidenti "Nikkompletaw l-Unjoni Ekonomika u Monetarja tal-Ewropa" tat-22 ta' Ġunju 2015 imħejji mill-President tal-Kummissjoni Ewropea, f'kooperazzjoni mill-qrib mal-Presidenti tal-Kunsill Ewropew, tal-Bank Ċentrali Ewropew, tal-Grupp tal-Euro u tal-Parlament Ewropew, bħar-rwol akbar tad-dimensjoni taż-żona tal-euro tas-Semestru Ewropew, ir-Rakkomandazzjoni tal-Kunsill fuq il-Bordijiet Nazzjonali għall-Produttività u l-istabbiliment ta' Bord Fiskali Ewropew fi ħdan il-Kummissjoni. Għaddejja wkoll ħidma fuq it-titjib fit-trasparenza u t-tnaqqis tal-kumplessità tar-regoli fiskali u, f'Novembru 2015, il-Kummissjoni ħarġet proposta għal Skema Ewropea ta' Assigurazzjoni tad-Depożiti. Barra minn hekk, hemm sfidi usa' x'jiġu indirizzati fid-dawl tar-Rapport tal-Ħames Presidenti. Fl-1 ta' Marzu 2017, il-Kummissjoni ħarġet White Paper dwar il-Futur tal-Ewropa, li tinkludi wkoll il-futur tal-UEM. Il-qbil dwar it-triq operazzjonali 'l quddiem tirrikjedi sens kondiviż ta' sjieda u sens ta' impenn komuni fost l-Istati Membri kollha taż-żona tal-euro u l-istituzzjonijiet tal-Unjoni, kif ukoll fost l-Istati Membri mhux fiż-żona tal-euro, u UEM b'saħħitha ser tgħin biex jiġu indirizzati l-isfidi li għandha quddiemha l-Unjoni b'mod iktar b'saħħtu u jkollha impatt pożittiv fuq Stati Membri mhux fiż-żona tal-euro. F'dak ir-rigward, huwa importanti li d-diskussjonijiet dwar it-tlestija tal-UEM jitmexxew b'mod miftuħ u trasparenti għall-Istati Membri barra ż-żona tal-euro, b'rispett sħiħ tas-suq intern tal-Unjoni, u li, fejn xieraq, inizjattivi rilevanti jkunu miftuħa għall-Istati Membri barra ż-żona tal-euro fuq bażi ekwivalenti. Il-Kumitat tal-Impjiegi u l-Kumitat tal-Protezzjoni Soċjali ġew ikkonsultati dwar l-aspetti relatati mal-impjiegi u l-aspetti soċjali ta' din ir-Rakkomandazzjoni, B'DAN JIRRAKKOMANDA li fil-perijodu 2017-2018, l-Istati Membri taż-żona tal-euro jieħdu azzjoni fil-Grupp tal-Euro, b'mod individwali u kollettiv biex: Isegwu politiki li jappoġġaw it-tkabbir sostenibbli u inklużiv fuq perijodu ta' żmien qasir u fit-tul, u jtejbu l-kapaċità ta' aġġustament, l-ibbilanċjar mill-ġdid u l-konverġenza. Jipprijoritizzaw ir-riformi li jżidu l-produttività, itejbu l-ambjent tan-negozju u dak istituzzjonali, jitneħħew l-ostakli għall-investiment, u jappoġġaw il-ħolqien tal-impjiegi. L-Istati Membri b'defiċits fil-kontijiet kurrenti u dejn estern għoli għandhom iżidu l-produttività filwaqt li jillimitaw l-ispejjeż tal-unitajiet lavorattivi. L-Istati Membri b'surpluses kbar fil-kont kurrenti għandhom, bħala prijorità, jimplimentaw miżuri, inkluż riformi strutturali u trawwim ta' investiment, li jgħinu fit-tisħiħ tad-domanda domestika tagħhom u l-potenzjal għat-tkabbir. Jimmiraw għal bilanċ xieraq fil-politiki fiskali bejn il-ħtieġa li tiġi żgurata s-sostenibbiltà u l-ħtieġa li l-investiment jiġi appoġġat biex jissaħħaħ l-irkupru, b'hekk jikkontribwixxu għal pożizzjoni fiskali aggregata xierqa u għal taħlita ta' politika aktar bilanċjata. L-Istati Membri li, skont il-valutazzjoni tal-Kummissjoni, huma f'riskju li fl-2017 ma jissodisfawx l-obbligi tagħhom taħt il-PST għandhom, fuq dik il-bażi, jieħdu miżuri addizzjonali f'waqthom biex tiġi żgurata l-konformità. Min-naħa l-oħra, l-Istati Membri li qabżu l-objettivi tagħhom għall-perijodu medju huma mistiedna biex ikomplu jagħtu prijorità lill-investimenti sabiex jagħtu spinta lit-tkabbir potenzjali filwaqt li jħarsu s-sostenibbiltà fit-tul tal-finanzi pubbliċi. L-Istati Membri li fl-2017 huma mistennija li jkunu ġeneralment konformi mal-PST għandhom jiżguraw il-konformità mal-PST fil-proċessi baġitarji nazzjonali tagħhom. Jimxu fuq politiki fiskali b'rispett sħiħ tal-PST, filwaqt li jsir l-aħjar użu mill-flessibbiltà integrata fir-regoli eżistenti. B'mod globali, l-Istati Membri għandhom itejbu l-kompożizzjoni tal-finanzi pubbliċi billi joħolqu aktar spazju għal investiment tanġibbli u intanġibbli, u jiżguraw il-funzjonament effettiv tal-oqfsa fiskali nazzjonali. Jimplimentaw riformi li jippromwovu l-kompetittività, il-ħolqien tal-impjiegi, il-kwalità tal-impjiegi, ir-reżiljenza, u l-konverġenza ekonomika u soċjali, mirfuda minn djalogu soċjali effettiv. Għandhom jgħaqqdu flimkien: (i) kuntratti ta' xogħol affidabbli li jipprovdu flessibbiltà u sigurtà għall-impjegati u għal min iħaddem; (ii) sistemi ta' edukazzjoni u ta' taħriġ ta' kwalità u effiċjenti u strateġiji komprensivi ta' tagħlim tul il-ħajja mmirati lejn il-ħtiġijiet tas-suq tax-xogħol; (iii) politiki attivi tas-suq tax-xogħol effettivi biex tkun appoġġata l-parteċipazzjoni fis-suq tax-xogħol; (iv) sistemi ta' protezzjoni soċjali moderni, sostenibbli u adegwati li jikkontribwixxu b'mod effettiv u effiċjenti matul iċ-ċiklu kollu tal-ħajja kemm għall-inklużjoni soċjali kif ukoll għall-integrazzjoni fis-suq tax-xogħol. It-taxxi jiġu spostati lil hinn mix-xogħol, partikolarment għal dawk bi dħul baxx u fl-Istati Membri fejn il-kompetittività f'termini ta' spejjeż hi inqas mill-medja taż-żona tal-euro, u dak l-ispostament tat-taxxi jsir b'mod li jkun newtrali fuq il-baġit fil-pajjiżi mingħajr spazju fiskali fejn jimmanuvraw. F'konformità mal-pjan direzzjonali ta' Ġunju 2016, ikomplu l-ħidma biex titlesta l-Unjoni Bankarja fir-rigward tat-tnaqqis tar-riskji u l-kondiviżjoni tar-riskji, inkluż Skema Ewropea ta' Assigurazzjoni tad-Depożiti u biex il-pjan ta' emerġenza komuni għall-Fond Uniku ta' Riżoluzzjoni jsir operattiv sa mhux aktar tard minn tmiem il-perijodu transizzjonali tal-Fond. Ifasslu u jimplimentaw strateġija effettiva għaż-żona kollha tal-euro, biex tikkomplementa azzjoni superviżorja prudenzjali li tindirizza r-riskji għall-vijabbiltà fis-settur bankarju, inkluż fir-rigward tal-livell għoli ta' self improduttiv, mudelli ineffiċjenti ta' negozju u kapaċità żejda. Fl-Istati Membri bi stokkijiet kbar ta' dejn privat, jippromwovu tnaqqis ordnat fl-ingranaġġ. Jagħmlu progress lejn it-tlestija tal-UEM, b'rispett sħiħ għas-suq intern tal-Unjoni u b'mod miftuħ u trasparenti għall-Istati Membri barra ż-żona tal-euro. Imexxu iżjed 'il quddiem l-inizjattivi li għaddejjin u l-ħidma fuq il-kwistjonijiet fuq perijodu twil għall-UEM, b'kont meħud kif xieraq tal-White Paper tal-Kummissjoni dwar il-Futur tal-Ewropa. Magħmul fi Brussell, il-21 ta' Marzu 2017. IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Wara li kkunsidrat id-Deċiżjoni tal-Kummissjoni C(2015) 3261 final tad-19 ta' Mejju 2015 li tistabbilixxi l-Pjattaforma REFIT, u b'mod partikolari l-Artikolu 4 tagħha, Id-Deċiżjoni C(2015) 3261 finali li tistabbilixxi l-Pjattaforma REFIT (minn issa 'l quddiem "il-Pjattaforma") tipprevedi fl-Artikolu 4 tagħha li l-Pjattaforma se tkun magħmula minn "Grupp tal-Gvern" u "Grupp tal-Partijiet Interessati" u li l-Grupp tal-Partijiet Interessati għandu jikkonsisti minn mhux aktar minn 20 espert, tnejn minnhom li jirrappreżentaw lill-Kumitat Ekonomiku u Soċjali Ewropew u lill-Kumitat tar-Reġjuni u l-bqija minn negozju, inkluż mill-SMEs, u mis-sħab soċjali u organizzazzjonijiet tas-soċjetà ċivili li għandhom esperjenza diretta fl-applikazzjoni tal-leġiżlazzjoni tal-Unjoni. L-esperti fil-grupp tal-partijiet interessati għandhom jinħatru fil-kapaċità personali tagħhom jew biex jirrappreżentaw interess komuni kondiviż minn numru ta' partijiet interessati. Din id-Deċiżjoni, fl-Artikolu 4.4, tistipula li l-Kummissjoni, fuq proposta tal-Ewwel Viċi President tal-Kummissjoni, għandha taħtar il-membri tal-grupp tal-partijiet interessati magħżula minn applikanti li għandhom esperjenza diretta fl-applikazzjoni tal-leġiżlazzjoni tal-Unjoni, li jkunu wieġbu għas-sejħa għall-applikazzjonijiet. Il-ħatriet għandhom jiżguraw, sa fejn possibbli, rappreżentazzjoni bilanċjata tad-diversi setturi, interessi u reġjuni tal-Unjoni u tal-ġeneri. L-Artikolu 4.5 tad-Deċiżjoni jistipula li l-Membri għandhom jinħatru sal-31 ta' Ottubru 2019. Skont l-Artikolu 4.6 tad-Deċiżjoni, il-Membri li jirriżenjaw jistgħu jiġu sostitwiti għall-bqija tal-mandat tagħhom. Wara r-riżenja tas-Sur Pierre Baussand bħala Membru tal-Grupp tal-Partijiet Interessati fis-26 ta' Settembru 2016, l-Ewwel Viċi President tal-Kummissjoni nnomina lis-Sa Nina Renshaw biex tieħu post is-Sur Baussand għall-bqija taż-żmien tal-mandat tiegħu. IDDEĊIEDA KIF ĠEJ: Is-Sa Nina Renshaw hija maħtura Membru tal-Grupp tal-Partijiet Interessati tal-Pjattaforma REFIT sal-31 ta' Ottubru 2019. Magħmul fi Brussell, il-21 ta' Marzu 2017. Din is-subintestatura tinkludi l-prodotti, li inkella jaqgħu taħt il-Kapitolu 22, ippreparati għal skopijiet kulinarji u li b'hekk ikunu saru mhux adattati għall-konsum bħala xorb. Din is-subintestatura tinkludi b'mod partikolari "likuri għat-tisjir" li huma prodotti li fil-lingwaġġ ta' kuljum jissejħu "inbejjed għat-tisjir", "Port għat-tisjir", "Cognac għat-tisjir" u "brandy għat-tisjir". L-inbejjed għat-tisjir jikkonsistu minn inbid ordinarju jew minn inbid dealkoħolizzat, jew minn taħlita tat-tnejn, li magħhom ikun ġie miżjud il-melħ, jew kombinazzjoni ta' diversi ħwawar (eż. melħ u bżar), li jagħmlu l-prodott mhux adattat għall-konsum bħala xarba. B'mod ġenerali, dawk il-prodotti fihom mill-inqas 5 g/l ta' melħ." L-Awtorità Ewropea dwar is-Sigurtà fl-Ikel (l-EFSA) hija l-element ċentrali tas-sistema tal-Unjoni Ewropea għall-valutazzjoni tar-riskju għas-sikurezza tal-ikel u l-għalf. L-Awtorità kienet stabbilita biex tipprovdi pariri u appoġġ xjentifiku għal-leġiżlazzjoni u għall-politiki tal-Unjoni fl-oqsma kollha li jista' jkollhom impatt dirett jew indirett fuq is-sikurezza tal-ikel u l-għalf, kif ukoll dwar kwistjonijiet marbuta mill-qrib mal-qasam tas-saħħa u t-trattament xieraq tal-annimali u s-saħħa tal-pjanti. Din tipprovdi informazzjoni independenti dwar dawn il-kwistjonijiet u tiżgura l-komunikazzjoni dwar ir-riskji. Il-missjoni tagħha tinkludi wkoll l-għoti ta' pariri xjentifiċi f'ħafna oqsma tal-liġi tal-ikel u l-għalf u kull meta l-leġiżlazzjoni tal-Unjoni titlob dan, inklużi t-teknoloġiji l-ġodda tal-ikel bħall-organiżmi ġenetikament modifikati (l-OĠM). L-Awtorità hija rikonoxxuta sew bħala l-punt ta' referenza bis-saħħa tal-indipendenza tagħha, il-kwalità xjentifika tal-opinjonijiet u l-informazzjoni pubblika tagħha, it-trasparenza tal-proċeduri tagħha u d-diliġenza fit-twettiq tal-kompiti tagħha. Minbarra li għandha l-persunal speċjalizzat tagħha, l-Awtorità hija appoġġata minn netwerks ta' organizzazzjonijiet kompetenti fil-livell tal-UE. Skont l-Artikolu 25 tar-Regolament imsemmi hawn fuq, "il-membri tal-Bord għandhom jinħatru b'dak il-mod li jiġu żgurati l-ogħla standards ta' kompetenza, firxa wiesgħa ta' ħila relevanti u, konsistenti ma' dawn, l-akbar tqassim wiesa' ġeografiku possibbli fl-Unjoni". Barra minn hekk, erbgħa mill-membri tal-Bord tal-Amministrazzjoni "għandu jkollhom l-isfond tagħhom f'organizzazzjonijiet li jirrappreżentaw il-konsumaturi u interessi oħra fil-katina tal-ikel". Barra dan il-premessa 40 tar-Regolament imsemmi hawn fuq tistipula li "Il-kooperazzjoni mal-Istati Membri hija wkoll indispensabbli" u l-premessa 41 tiddikjara li "il-Bord tal-Amministrazzjoni għandu jinħatar b'dak il-mod li jiżgura l-ogħla standard ta' kompetenza, firxa wiesgħa ta' kompetenza relevanti, pereżempju fl-immaniġġjar u l-amministrazzjoni pubblika, u tqassim ġeografiku l-aktar wiesa' possibbli fl-Unjoni. Dan għandu jiġi ffaċilitat bir-rotazzjoni tal-pajjiżi differenti ta' oriġini tal-membri tal-Bord Amministrattiv mingħajr ma xi post ikun riżervat għal xi ċittadini ta' xi Stat Membru speċifiku." Ir-responsabbilitajiet tal-Bord tal-Amministrazzjoni jinkludu, b'mod partikolari: il-monitoraġġ ġenerali tax-xogħol tal-Awtorità, biex jiġi żgurat li qed twettaq il-missjoni tagħha u l-ħidmiet mogħtija lilha skont il-mandat tagħha, fi spirtu ta' indipendenza u trasparenza; il-ħatra tad-Direttur Eżekuttiv abbażi ta' lista ta' kandidati stabbilita mill-Kummissjoni, u jekk ikun meħtieġ, ir-revoka ta' din il-ħatra; il-ħatra ta' membri tal-Kumitat Xjentifiku u l-Bordijiet Xjentifiċi, li jkunu responsabbli biex jipprovdu l-opinjonijiet xjentifiċi tal-Awtorità; l-adozzjoni tal-programmi ta' ħidma annwali u pluriennali tal-Awtorità u r-rapport ġenerali dwar l-attivitajiet annwali; l-adozzjoni tar-regoli interni u finanzjarji tal-Awtorità. Il-Bord jaħdem permezz ta' laqgħat pubbliċi, sessjonijiet privati u skambju ta' korrispondenza. Id-dokumenti tal-EFSA, il-korrispondenza tal-Bord u s-seduti privati huma bl-Ingliż. Il-Bord jiltaqa' bejn erba' u sitt darbiet fis-sena, l-iktar f'Parma. Il-lista tal-membri attwali tal-Bord tinsab fis-sit web tal-EFSA https://www.efsa.europa.eu/en/people/mbmembers Din il-pubblikazzjoni tikkonċerna l-applikazzjonijiet għall-karigi ta' dawk is-seba' membri tal-Bord tal-Amministrazzjoni li l-mandat tagħhom jiskadi fit-30 ta' Ġunju 2018. Il-membri tal-Bord tal-Amministrazzjoni għandu jkollhom l-ogħla standards ta' kompetenza, li jkopru firxa wiesgħa ta' kompetenzi rilevanti u impenn biex jaħdmu b'mod indipendenti. Biex jikkwalifikaw għall-kariga, il-kandidati jridu jkunu ċittadini ta' Stat Membru tal-UE u jridu juru: li għandhom mill-anqas 15-il sena esperjenza f'wieħed jew aktar mill-ħames oqsma ta' kompetenza elenkati hawn taħt, inkluż mill-anqas ħames snin f'livell għoli: l-għoti ta' parir xjentifiku indipendenti u appoġġ xjentifiku u tekniku għat-tħejjija tal-leġiżlazzjoni u l-politiki tal-Unjoni Ewropea fl-oqsma kollha li għandhom impatt dirett jew indirett fuq is-sikurezza tal-ikel u l-għalf; l-immaniġġjar u l-amministrazzjoni pubblika (inklużi r-riżorsi umani, l-aspetti legali u finanzjarji); l-iżvilupp ta' politiki li jiżguraw l-integrità, l-indipendenza, it-trasparenza, il-prattiki etiċi u l-pariri ta' kwalità xjentifika għolja filwaqt li tinżamm l-affidabbiltà mal-partijiet ikkonċernati; il-komunikazzjoni u l-informazzjoni effettivi lill-pubbliku dwar ix-xogħol xjentifiku; l-iżgurar tal-koerenza neċessarja bejn: il-valutazzjoni tar-riskju, l-immaniġġjar tar-riskju u l-funzjonijiet tal-komunikazzjoni tar-riskju; li għandhom mill-anqas ħames snin esperjenza miksuba minn xogħol b'konnessjoni mas-sikurezza tal-ikel u l-għalf, jew oqsma oħra relatati mal-missjoni tal-Awtorità, speċjalment fil-qasam tas-saħħa u t-trattament xieraq tal-annimali, il-protezzjoni tal-ambjent, is-saħħa tal-pjanti u n-nutrizzjoni; il-kapaċità tagħhom li jaħdmu f'ambjent multilingwu, multikulturali u multidixxiplinarju; l-impenn tagħhom li jaġixxu b'mod indipendenti: huma mistennija li josservaw l-ogħla standard ta' mġiba etika, jaġixxu b'mod onest, indipendenti, imparzjali, b'diskrezzjoni u mingħajr interess personali, u jevitaw kwalunkwe sitwazzjoni li tista' twassal għal kunflitt ta' interess personali. Il-kriterji li ġejjin se japplikaw għall-evalwazzjoni tal-kandidati, li se jiġu vvalutati abbażi ta' eżami komparattiv tal-merti, u fuq l-impenn tagħhom li jaġixxu b'mod indipendenti: kompetenza u kapaċità li jikkontribwixxu b'mod effettiv għal wieħed jew aktar mill-oqsma ta' kompetenza msemmija hawn fuq; kompetenza fil-qasam tas-sikurezza tal-ikel u l-għalf, jew f'oqsma oħra relatati mal-missjoni tal-Awtorità; kapaċità li jaħdmu f'ambjent multilingwu, multikulturali u multidixxiplinarju. Il-lista qasira ta' kandidati se tkun eżaminata wkoll fid-dawl tar-rekwiżiti li ġejjin għall-kompożizzjoni tal-Bord: kompetenza kollettiva tal-membri tal-Bord tal-Amministrazzjoni bbilanċjata b'mod tajjeb; distribuzzjoni ġeografika wiesgħa bl-aktar mod possibbli bbażata fuq ir-rotazzjoni tan-nazzjonalitajiet differenti tal-membri tal-Bord tal-Amministrazzjoni. L-applikanti jridu jimlew formola ta' applikazzjoni onlajn u formola ta' dikjarazzjoni ta' interess li tinkludi impenji speċifiċi u dikjarazzjonijiet fuq l-unur tagħhom. Ladarba jinħatru mill-Kunsill, iridu jagħmlu dikjarazzjoni ta' interess annwali bil-miktub u jiddikjaraw f'kull laqgħa tal-Bord tal-Amministrazzjoni kull interess li jista' jitqies ta' preġudizzju għall-indipendenza tagħhom rigward is-suġġetti fuq l-aġenda. L-għan tal-formola tad-Dikjarazzjoni ta' Interess hu li turi l-kapaċità tal-kandidat li jeżerċita l-funzjoni ta' membru tal-Bord tal-Amministrazzjoni tal-EFSA skont ir-regoli interni tal-EFSA dwar l-indipendenza (http://www.efsa.europa.eu/en/values/independence.htm) u l-Kodiċi tal-Kondotta tal-Bord tal-Amministrazzjoni tal-EFSA (il-Kodiċi tal-Kondotta tal-Bord tal-Amministrazzjoni tal-EFSA). Dawn ir-regoli jistipulaw li l-membri tal-Bord ma għandhom ikunu involuti fl-ebda attività li tista' tirriżulta f'kunflitt ta' interess jew li x'aktarx tipprovoka l-perċezzjoni ta' kunflitt ta' interess fost il-pubbliku ġenerali. Se tiġi kkunsidrata s-sitwazzjoni partikolari ta' kandidat li japplika bħala membru li jkun ġej minn organizzazzjonijiet li jirrappreżentaw il-konsumaturi jew interessi oħra fil-katina alimentari. Ara t-taqsima hawn taħt intitolata: "Il-membri tal-Bord tal-Amministrazzjoni li ġejjin minn organizzazzjonijiet li jirrappreżentaw il-konsumaturi jew interessi oħra fil-katina alimentari". Jeħtieġ li l-membri jimpenjaw ruħhom sew biex jieħdu sehem fil-laqgħat tal-Bord tal-Amministrazzjoni. Huma mistiedna li, fil-formola tal-applikazzjoni, jindikaw id-disponibbilità tagħhom li jieħdu sehem attiv fil-Bord tal-Amministrazzjoni. Huwa stmat li l-Bord tal-Amministrazzjoni jiltaqa' bejn erba' u sitt darbiet fis-sena. Il-membri tal-Bord tal-Amministrazzjoni ma jitħallsux ta' xogħolhom. Madankollu, jingħataw rimborż tal-ispejjeż ordinarji tal-ivvjaġġar u huma intitolati għal gratifika għal kull jum. L-ispejjeż tal-akkomodazzjoni jitħallsu direttament mill-EFSA. Se jirċievu wkoll indennizzi talli jattendu l-laqgħa skont l-Artikolu 3 tar-Regoli dwar ir-Rimborż li jiddikjaraw li: "L-indennizz speċjali għandu jkun ta' EUR 385 għal kull ġurnata sħiħa tal-laqgħa li jattendu. Għal laqgħa ta' nofs ġurnata jew l-attendenza ta' nofs ġurnata se jitħallas biss nofs l-indennizz." [traduzzjoni mhux uffiċjali] Il-kandidati huma mitluba li fl-applikazzjoni tagħhom jindikaw u jiġġustifikaw jekk jixtiqux jiġu kkunsidrati bħala membru wieħed mill-erba' Membri tal-Bord li jkollhom esperjenza f'organizzazzjonijiet li jirrappreżentaw lill-konsumaturi jew interessi oħra fil-katina alimentari. Il-ġustifikazzjoni għandha tinkludi dettalji tal-esperjenza tagħhom f'organizzazzjonijiet li jirrappreżentaw lill-konsumaturi jew interessi oħra fil-katina alimentari. Minbarra r-rappreżentant tal-Kummissjoni, li jinħatar mill-Kummissjoni stess, il-membri tal-Bord tal-Amministrazzjoni jintgħażlu mill-Kunsill, f'konsultazzjoni mal-Parlament Ewropew, mil-lista stabbilita mill-Kummissjoni fuq il-bażi ta' din is-sejħa għal espressjonijiet ta' interess. Il-mandat għandu jkun ta' erba' snin u jista' jiġġedded darba. L-applikanti għandhom jinnotaw li l-lista tal-Kummissjoni se tkun disponibbli għall-pubbliku u li għandhom id-dritt li joġġezzjonaw għall-pubblikazzjoni ta' isimhom billi jikkuntattjaw lill-Kummissjoni fl-indirizz indikat fid-dikjarazzjoni tal-privatezza speċifika għal din is-sejħa (ara t-taqsima hawn taħt bit-titolu "Protezzjoni tad-dejta personali"). L-eżerċitar ta' dan id-dritt mhux se jippreġudika l-applikazzjoni tal-kandidat. L-individwi li ma jinħatrux, minkejja li isimhom jidher fil-lista tal-Kummissjoni, jistgħu jiġu mistiedna jitniżżlu f'lista ta' riżervi biex tintuża fil-każ li jkun hemm bżonn li jiġu ssostitwiti xi membri li ma jkunux jistgħu jtemmu l-mandat tagħhom. Se tingħata attenzjoni kbira biex tiġi evitata kull xorta ta' diskriminazzjoni u jitħeġġu l-applikazzjonijiet min-nisa. L-applikazzjonijiet għandhom jikkonformaw mar-rekwiżiti stabbiliti hawn taħt; inkella ma jitqisux: Il-persuni interessati huma mħeġġa japplikaw permezz tas-sistema onlajn billi jmorru fis-sit web: https://ec.europa.eu/food/efsa/management-board_en Mal-applikazzjoni onlajn għandhom jinhemżu żewġ dokumenti: il-formola tad-dikjarazzjoni ta' interess b'firma bil-miktub, li tista' tinkiseb minn dan l-indirizz: https://ec.europa.eu/food/efsa/management-board_en CV b'tul minimu ta' paġna u nofs u b'massimu ta' 3 paġni. Wara s-sottomissjoni b'suċċess tal-applikazzjoni onlajn, is-sistema onlajn se tiġġenera numru ta' reġistrazzjoni. Madankollu, jekk ma jiġi ġġenerat l-ebda numru ta' reġistrazzjoni, l-applikazzjoni ma tkunx ġiet irreġistrata. F'każ ta' problemi tekniċi, jekk jogħġbok ibgħat messaġġ fuq l-indirzz elettroniku sante-call-management-board-efsa@ec.europa.eu Mhuwiex possibbli li jiġi mmonitorjat il-progress tal-applikazzjoni onlajn. Il-formola tal-applikazzjoni, il-formola tad-dikjarazzjoni ta' interess, is-CV, u kull dokument ta' sostenn għandhom jinkitbu b'lingwa uffiċjali tal-Unjoni Ewropea. Madankollu, ikun apprezzat, mingħajr ma jkun obbligatorju, jekk ikun ipprovdut sommarju tal-esperjenza u informazzjoni oħra pertinenti bl-Ingliż sabiex tiġi ffaċilitata l-proċedura tal-għażla. L-applikazzjonijiet kollha se jiġu ttrattati b'mod kunfidenzjali. Id-dokumenti ta' sostenn għandhom jintbagħtu aktar tard, jekk jintalbu. Jekk tixtieq tissottometti l-applikazzjoni tiegħek f'lingwa uffiċjali tal-Unjoni Ewropea li mhijiex l-Ingliż, tista' timla l-applikazzjoni f'dik il-lingwa jew tikkuntattja lis-segretarjat bil-posta elettronika fl-indirizz sante-call-management-board-efsa@ec.europa.eu u titlob formola tal-applikazzjoni f'lingwa partikolari. Imbagħad tirċievi formola tal-applikazzjoni f'format Word. L-espressjonijiet kollha ta' interess se jiġu ttrattati b'mod kunfidenzjali. L-applikazzjoni trid timtela u l-iskadenza trid tiġi rispettata. Nissuġġerixxu lill-applikanti biex ma jħallux għall-aħħar biex japplikaw, peress li jekk ikun hemm xi ħsara fil-konnessjoni tal-Internet tista' tintilef l-opportunità tas-sottomissjoni tal-applikazzjoni qabel l-iskadenza. Ladarba jiskadi ż-żmien għas-sottomissjoni tal-applikazzjoni, mhux se jiġu aċċettati applikazzjonijiet. Se jiġu aċċettati l-applikazzjonijiet mibgħuta bil-posta elettronika u li jirrispettaw ir-rekwiżiti stabbiliti fil-punt (3). Bħala regola ġenerali mhux se jiġu aċċettati applikazzjonijiet li jintbagħtu bil-posta, bil-faks jew li jitwasslu bl-idejn u lanqas l-applikazzjonijiet li jintbagħtu direttament lill-Awtorità Ewropea dwar is-Sigurtà fl-Ikel. Bl-applikazzjoni tagħhom, l-applikanti jkunu qegħdin jaċċettaw il-proċeduri u l-kundizzjonijiet kif deskritti f'din is-sejħa u fid-dokumenti li tirreferi għalihom. Meta jimlew l-applikazzjonijiet tagħhom, l-applikanti ma jistgħu, taħt l-ebda ċirkostanza, jirreferu għal dokumenti sottomessi f'applikazzjonijiet preċedenti (pereżempju: ma jiġux aċċettati fotokopji ta' applikazzjonijiet preċedenti). Kull dikjarazzjoni falza li ssir fl-għoti tal-informazzjoni mitluba tista' twassal għall-esklużjoni tal-applikant minn din is-sejħa. Il-kandidati kollha li japplikaw għal din is-sejħa għal espressjonijiet ta' interess jiġu infurmati bir-riżultat tal-proċess tal-għażla. Klassi 1.8. Prodotti oħrajn tal-Anness I tat-Trattat (ħwawar, eċċ.) It-"Thym de Provence" huwa pjanta aromatika tal-ispeċi Thymus vulgaris L., tal-familja tal-Labiatae. Din hija arbuxxell minn 10 sa 30 cm, aromatiku, bil-friegħi, bi zkuk tal-injam minn taħt, miġbura normalment fi trofof jew f'arbuxxelli żgħar folti ħafna. Il-weraq dejjem iħaddru, griżi jew ħodor skont l-istaġun, kif ukoll iz-zkuk żgħar u l-buttuni, għandhom fuqhom glandoli mimlija b'żejt essenzjali. Dan iż-żejt essenzjali huwa tat-tip fenoliku, u l-maġġoranza tal-komposti tiegħu huma l-karvakrol (b'minimu ta' 15 %), it-timol, kif ukoll il-paraċimen (il-prekursur tagħhom). It-"Thym de Provence" huwa pjanta perenni li tiġi kkultivata fuq il-post jew maħsuda fuq roqgħa approvata fil-ħabitat naturali. It-"Thym de Provence" ġej mill-varjetajiet li ġejjin: VP 83 (sagħtar tal-popolazzjoni), varjetà Carvalia, varjetà Thymlia. Il-lista tal-varjetajiet awtorizzati tista' tiġi riveduta fuq il-bażi ta' protokoll ta' reviżjoni li jimmira li jiggarantixxi r-rispett tal-karatteristiċi li ġejjin: profil tal-fenol (rati ta' karvakrol + timol + paraċimen > 50 %), rati ta' karvakrol ta' 15 % jew aktar, qagħda tal-pjanta dritta u tal-injam. Din il-lista tal-varjetajiet tiġi ċċirkolata lill-produtturi wara kull emenda, kif ukoll tintbagħat lill-korp ta' spezzjoni u lill-awtoritajiet kompetenti ta' spezzjoni. It-"Thym de Provence" jiġi ppreżentat bħala weraq, niexfa jew iffriżati, jew bħala friegħi friski jew niexfa. Dawn il-friegħi jistgħu jinbiegħu sfużi jew f'bukkett. Dan għandu l-karatteristiċi li ġejjin: għall-forom kollha ta' preżentazzjoni, kontenut minimu ta' karvakrol ta' 15 % li jinsab fiż-żejt essenzjali, u barra minn hekk, skont il-forom ta' preżentazzjoni: għall-friegħi friski: tul massimu ta' zokk ta' 16 cm, għall-friegħi nexfin: tul massimu ta' zokk ta' 16 cm u rata massima ta' umdità ta' 12 %, għall-weraq niexfa: rata massima ta' umdità ta' 12 %, rata massima ta' zkuk ta' 4 %, u rata massima ta' materjal fin ta' 2 %, għall-weraq iffriżati: rata massima ta' zkuk ta' 4 % u rata massima ta' materjal fin ta' 2 %. L-operazzjonijiet li għandhom isiru fiż-żona ġeografika huma l-operazzjonijiet ta' ħsad, ta' pproċessar (tnixxif/dris, issortjar, iffriżar) u ta' tqegħid f'bukkett. It-tikketti mqiegħda fuq l-unitajiet tal-konsum "Thym de Provence" għandhom isemmu, minbarra l-indikazzjonijiet obbligatorji li jikkonformaw mal-leġiżlazzjoni fis-seħħ, id-DDM (data ta' durabilità minima) kif ukoll daħla li tinkludi l-isem u l-indirizz tal-korp ta' ċertifikazzjoni li qabilha jkun hemm "ċertifikat minn". Id-Dipartiment ta' Vaucluse: il-muniċipalitajiet kollha. il-canton ta' Istres minbarra l-muniċipalità ta' Fos-sur-Mer, Id-Dipartiment ta' Gard: il-canton ta' Alès-2: il-muniċipalitajiet ta' Belvézet, Bouquet, Fons-sur-Lussan, Lussan, Seynes, Vallérargues, il-canton ta' Alès-3: il-muniċipalità ta' Castelnau-Valence, il-canton ta' Beaucaire minbarra l-muniċipalitajiet ta' Bellegarde, Fourques, il-canton ta' Marguerittes: il-muniċipalitajiet ta' Manduel, Marguerittes, Poulx, il-canton ta' Rousson: il-muniċipalitajiet ta' Barjac, Méjannes-le-Clap, Saint-Jean-de-Maruéjols-et-Avéjan, Saint-Privat-de-Champclos, Tharaux. il-canton ta' Digne-les-Bains-2 minbarra l-muniċipalitajiet ta' Champtercier, Digne-les-Bains, il-canton ta' Sisteron minbarra l-muniċipalitajiet ta' Authon, Saint-Geniez, il-canton ta' Seyne: il-muniċipalitajiet ta' Claret, Melve, Sigoyer, Thèze, Valernes, Vaumeilh. Id-Dipartiment ta' Ardèche: il-canton sħiħ ta' Bourg-Saint-Andéol, il-canton ta' Pouzin: il-muniċipalità ta' Rochemaure, il-canton ta' Teil: il-muniċipalitajiet ta' Alba-la-Romaine, Aubignas, Saint-Andéol-de-Berg, Saint-Maurice-d'Ibie, Saint-Thomé, Le Teil, Valvignères, il-canton ta' Vallon-Pont-d'Arc: il-muniċipalitajiet ta' Labastide-de-Virac, Orgnac-l'Aven, Saint-Remèze. Id-Dipartiment ta' Var: il-canton ta' La Crau: il-muniċipalitajiet ta' Hyères, La Crau, il-canton ta' Luc minbarra l-muniċipalitajiet ta' Collobrières, La Garde-Freinet, il-canton ta' Vidauban minbarra l-muniċipalità: Le Muy. Id-Dipartiment ta' Hautes Alpes: il-canton sħiħ ta' Laragne-Montéglin, Id-Dipartiment ta' Drôme: il-canton ta' Nyons u Baronnies minbarra l-muniċipalità ta' Chaudebonne, il-canton ta' Diois: il-muniċipalitajiet ta' La Motte-Chalancon, Rottier, il-canton ta' Montélimar-1: il-muniċipalitajiet ta' Ancône, Montélimar, Savasse. Iż-żona ġeografika ta' "Thym de Provence" hija parti minn territorju normalment iddeżinjata bħala Provence u tinsab fix-Xlokk ta' Franza. It-tipi ta' ħamrija l-aktar frekwenti huma ħamrija taflija bil-ġir ta' kumpattezza differenti. Huma jippermettu li x-xita tgħaddi jew tnixxi u tisparixxi faċilment. Spiss ħafna jkun fihom il-ġebel. Dawn l-ambjenti miftuħa, taflija, niexfa u xemxija, imsemmija "garrigues" huma tipiċi ta' Provence. Iż-żona ġeografika hija karatterizzata wkoll minn klima Mediterranja, immarkata bi sjuf sħan u niexfa, u xtiewi moderati. Il-perjodi ta' xemx huma sinifikanti u twal, b'riħ mit-Tramuntana/mill-Majjistral kultant frekwenti u jdum li għandu rata baxxa ta' umdità. Ix-xtiewi ta' Provence huma kkaratterizzati b'perjodi rari ta' silġ ġeneralment qosra, u mhux qawwija ħafna. Iż-żona ġeografika hija karatterizzata finalment minn densità qawwija ta' tkabbir spontanju ta' sagħtar tal-fenol, li jinkludi proporzjon notevoli ta' karvakrol, li jikkostitwixxi popolazzjonijiet kważi puri, li jikbru fi rqajja' bejn wieħed u ieħor tondi. B'riżultat ta' tradizzjoni twila ta' ħsad tas-sagħtar salvaġġ, li għadha pprattikata s'issa, u ta' proċessi antiki ta' tnixxif, issortjar, jew ġbir f'bukketti tas-sagħtar, il-produtturi taż-żona ġeografika żviluppaw għarfien speċifiku. Il-produtturi tat-"Thym de Provence" żguraw li s-sagħtar tal-popolazzjoni li jikber spontanjament fl-istat naturali fiż-żona, jiġi riprodott permezz ta' selezzjoni varjetali ta' sagħtar tal-fenol, li ż-żejt essenzjali tiegħu fih aktar minn 15 % ta' karvakrol. Barra minn hekk, għar-roqgħat ikkultivati, il-produtturi jillimitaw il-provvisti tal-ilma sabiex b'hekk jiżguraw mezz ta' produzzjoni li jkun simili għall-kundizzjonijiet naturali. L-użu tar-roqgħat ikkultivati huwa limitat għaliex wara ċertu età tas-sagħtar, iz-zkuk jiħxienu wisq u l-proporzjon tal-weraq meta mqabbel mal-piż tal-injam (zkuk ħoxnin) isir insuffiċjenti. Fir-rigward tas-sagħtar fl-istat salvaġġ, il-persuni li jaħsdu jevalwaw bl-għarfien tagħhom id-daqs tal-pjanti li jistgħu jinħasdu, sabiex jiġi garantit l-istess riżultat. Barra minn hekk, il-produtturi jagħtu l-attenzjoni kollha tagħha lill-istadju ottimali ta' ħsad, kif ukoll għall-ħżin ventilat tas-sagħtar, qabel l-ipproċessar jew it-tnixxif, li jiddependi fuq il-klima niexfa taż-żona ġeografika. Fir-rigward tal-ipproċessar, l-għarfien tal-operaturi jinsab partikolarment fl-implimentazzjoni rapida tal-ipproċesar wara l-ħsad (it-tnixxif għall-weraq niexfa tas-sagħtar u l-iffriżar għall-preżentazzjoni ffriżata). It-tnixxif huwa wkoll fażi importanti li jservi biex tiġi kkontrollata r-rata ta' umdità u li wara tippermetti l-immaniġġjar tal-prodott mingħajr ir-riskju li jiġi degradat: mhux niexef biżżejjed, it-"Thym de Provence" ma jkunx jista' jinżabar b'mod korrett (iz-zkuk ma jinqalgħux mill-weraq), u jekk ikun niexef wisq, jistgħu jinħolqu wisq xquq fiz-zkuk matul id-dris. Il-fażi tat-tnixxif issir filwaqt li jiġu kkunsidrati l-kundizzjonijiet klimatiċi esterni, u taffettwa d-dehra tal-prodott u ż-żamma tiegħu maż-żmien. Hija marbuta ma' għarfien reali kif ukoll mat-tħaddim ta' magni speċifiċi ħafna (evalwazzjoni viżiva tal-prodott frisk, proċess ta' ssortjar speċifiku skont il-lott...). Ix-xogħol ta' tqegħid f'bukketti jeħtieġ ukoll għarfien partikolari tal-produtturi, li jikkunsidraw il-livell ta' umdità tal-prodott tagħhom sabiex jiġi limitat it-telf tal-weraq u d-degradazzjonijiet kwalitattivi. Dan l-għarfien joffri l-bażijiet neċessarji għall-kisba tal-prodott finali mistenni. L-operaturi ta' Provence jimplimentaw, permezz tat-tagħmir speċifiku tagħhom u l-esperjenza tagħhom, metodi ta' ssortjar partikolarment effikaċi u rigorużi. L-għarfien tagħhom tal-prodott jippermettilhom li jiddeterminaw l-għodod neċessarji li jiggarantixxu ssortjar ottimali tas-sagħtar, billi jeliminaw bl-aktar mod possibbli l-partikoli mhux mixtieqa. It-"Thym de Provence" huwa karatterizzat minn aroma u togħma qawwija karatteristiċi: jaħraq u pikkanti. Dan jiddistingwi ruħu minn tipi oħra ta' sagħtar li huma prinċipalment "ħelwin" jew sagħtar tal-ġonna tal-kimotip timol pur u b'qawwa aromatika iktar baxxa, kif ukoll, f'livell inqas, sagħtar biċ-ċineol (Thymus mastichina L. cineolifera). Il-karatteristiċi l-oħra tat-"Thym de Provence" huma: l-indafa, l-omoġeneità tal-weraq, in-nuqqas kważi totali ta' impuritajiet (għall-weraq tas-sagħtar). Meta mibjugħ f'bukketti, dawn għandhom ikunu regolari, iffurmati sew u b'ammont tajjeb ta' weraq. Dawn l-ispeċifiċitajiet jagħtu lit-"Thym de Provence" reputazzjoni tajba ħafna. Il-karatteristiċi tal-ħamrija li tħalli l-ilma jgħaddi fiż-żona ġeografika, flimkien maċ-ċiklu tat-temperaturi, jiffavorixxu t-tkabbir spontanju tat-"Thym de Provence" u l-kultivazzjoni tiegħu. Sabiex jikber f'kundizzjonijiet tajba u jiżviluppa l-qawwa aromatika tiegħu, it-"Thym de Provence" jeħtieġ is-sħana u x-xemx offruti mill-klima preżenti fiż-żona ġeografika. Il-varjetajiet tradizzjonalment magħżula, speċifiċi għal dan il-klima, jiffavorixxu s-sekrezzjoni ta' żejt essenzjali tipiku ħafna, b'kontenut għoli ta' karvakrol, li jenfasizza l-aromi jaħarqu u pikkanti, karatteristiċi tat-"Thym de Provence". Il-preżenza sinifikanti tal-karvakrol fiż-żejt essenzjali tal-weraq huwa karatteristika sekondarja tal-adattament tal-pjanta għall-ambjent tagħha, karatterizzat partikolarment minn nixfa qawwija fis-sajf. L-irrigazzjoni kkontrollata tippermetti li jiġi limitat it-tlugħ tal-ħaxix (effett fuq l-indafa tal-prodott finali) u li jinżammu l-kundizzjonijiet ta' umdità baxxa kemm jista' jkun qrib il-kundizzjonijiet naturali. Il-ħsad li jsir fl-istadju ottimali mill-produtturi għandu effett fuq l-aħjar espressjoni tal-aromi, iżda wkoll fuq l-indafa tat-"Thym de Provence". Il-prattiki ta' tnixxif jew l-iffriżar rapidu wara l-ħsad, kif ukoll il-ħżin ventilat, jiggarantixxu l-kisba ta' sagħtar b'kulur omoġenju, u jikkontribwixxu għall-iffissar tal-aromi. Dawn l-istadji kruċjali jibbenefikaw mill-esperjenza tal-operaturi fil-qasam u partikolarment il-kapaċità rapida li jevalwaw b'mod viżiv il-kwalità tal-prodott li jkun għadu kif inħasad. L-indafa tat-"Thym de Provence" tiġi garantita mill-għarfien marbut mal-istadji ta' żabra u ssortjar, li għandhom rwol importanti fl-eliminazzjoni tal-eħxen parti taz-zkuk, u l-limitazzjoni tax-xquq. It-"Thym de Provence" f'bukketti regolari, iffurmati sew u b'ħafna weraq, jibbenefika mill-għarfien li huwa espress mill-eliminazzjoni taz-zkuk ħoxnin, u l-evalwazzjoni tal-umdità, flimkien mal-għażla tal-aħjar mument biex issir din l-operazzjoni. Il-preżenza tas-sagħtar fi Provence, u l-karatteristiċi tal-aroma u tat-togħma tat-"Thym de Provence" huma spiss imsemmija fil-letteratura. Minn Plinju x-Xiħ fis-Seklu I sa awturi kontemporanji bħal, pereżempju, Marcel Pagnol (Les Bucoliques, Grasset, 1958). It-"Thym de Provence" huwa pilastru tal-wirt gastronomiku ta' Provence kummerċjalizzat b'mod estiż taħt forom diversi. (it-tieni subparagrafu tal-Artikolu 6(1) ta' dan ir-Regolament)